Sol-Tech spog nou met eie IT-kwalifikasiePaul van Deventer, uitvoerende hoof van Sol-Tech. (Foto: Jhua-Nine Wyrley-Birch) Die span wat die ratte laat draai by Sol-Tech het pas ŉ jare lange droom verwesenlik deur nog ŉ reeks kwalifikasies te voeg by die lys van kursusse wat reeds die afgelope 15 jaar by dié wêreldklas-beroepskollege in Monumentpark, Pretoria, aangebied word. Voornemende studente kan nou inskryf vir die splinternuwe Inligtingstegnologie-kwalifikasies wat vanaf April deur Sol-Tech aangebied gaan word. Volgens Paul van Deventer, besturende direkteur van Sol-Tech, is die visie van die instansie eerstens om soveel moontlik Afrikaanse jongmense op te lei vir die werksplek. Daarom het hy en sy span die afgelope drie jaar navorsing gedoen oor kwalifikasies wat nie net ŉ toevoeging tot die instansie se opleidingsaanbod kan wees nie, maar ook die leemte in die werksplek in Suid-Afrika kan vul. Volgens die IT Skills Shortage Survey is daar tans sowat 10 000 poste in die IT-bedryf wat “moeilik is om te vul”. Volgens WITS: Centre for Software Engineering and Institute of Information Professionals South Africa (IITPSA) het die vraag na IT- en netwerkondersteuningspersoneel met 99% toegeneem, terwyl die vraag na kubersekuriteitspesialiste met 366% gestyg het. The Future of Jobs se verslag toon dat tegnologie teen 2025 sowat 85 miljoen poste gaan ontwrig, maar sowat 97 miljoen nuwe betrekkings gaan skep. “Navorsing wat ons die afgelope drie jaar gedoen het, toon duidelik dat daar ŉ reusetekort aan gehalte-IT-opleidingsinstansies en -personeel in Suid-Afrika is. As beroepsopleidingsinstansie betree ons nou ŉ nuwe era met dié uitbreiding. Dit bring ons ook nader aan die verwesenliking van ons visie,” sê Van Deventer. Wat behels die kwalifikasies Die eerste drie spesialisprogramme fokus op die terreine van data en wolk, IT-ondersteuning en -netwerk en kubersekuriteit. Studente kan daarna uitsien om die programme aanlyn te voltooi, met die toegevoegde waarde van blokweke waar daar prakties gedoen sal word in die goed toegeruste laboratorium op die Sol-Tech-wêreldklaskampus in Pretoria. “Die snelle vooruitgang in die tegnologiese wêreld maak opleiding in infrastruktuur, sagtewareontwikkeling, kubersekuriteit en data gewild en uiters relevant. Verdere uitbreidings en kwalifikasies sal later volg.” Virtuele laboratoriums maak opleiding uiters toeganklik met verskeie programme wat aan skoolverlaters geleenthede bied, asook aan mense wat reeds in die bedryf werk of dit wil betree, en verdere ontwikkeling wil doen. “Al drie rigtings bied ook vir kandidate internasionale geleenthede, aangesien dit moontlik is om vanuit Suid-Afrika vir ŉ buitelandse maatskappy te werk. “Hierdie nuwe been, naamlik Sol-Tech Inligtingstegnologie (SIT), help ons om toeganklik te wees vir soveel meer studente en stel ons in staat om mense te help om in Suid-Afrika werk te kry en nie die land te verlaat nie.” Koste Sol-Tech het ‘n wêreldklas kampus in Pretoria. (Foto: Jhua-Nine Wyrley-Birch) Sol-Tech het spesifiek CompTIA (Computing Technology Industry Association) as opleidingsvennoot gekies. CompTIA se programme geniet internasionale erkenning en word in die bedryf hoog geag. Sol-Tech se IT-kwalifikasies bied egter toegevoegde waarde, onder meer ŉ verrykte kurrikulum, sagte vaardighede en praktiese opleiding wat selfs in lande soos die VSA nie as deel van die programme aangebied word nie. “As ons die kwalifikasies net aangebied het soos die res van die wêreld, dan sou ons nie regtig waarde toegevoeg het nie en was ons dieselfde as al die ander opleidingsinstansies. Ons het toegevoegde waarde bygesit om seker te maak ons programme staan uit en maak mense indiensneembaar,” verduidelik Van Deventer. “Ons bied ons volledige spesialisprogramme teen ongeveer 40% tot 50% minder aan as wat in die mark beskikbaar is. “Sol-Tech is ŉ gehalteleier. Hoewel ons pryse baie gunstig is, bly gehalte altyd ons hooffokus.” Hoewel Sol-Tech ŉ nuwe opleidingsveld betree, gee Van Deventer die versekering dat hierdie uitbreiding ook op dieselfde beginsels van die afgelope 15 jaar se sukses geskoei is. “Sol-Tech se studente vaar uitstekend in die werksplek omdat hulle praktiese opleiding ontvang as deel van ŉ verrykte kurrikulum wat relevant is tot die bedryf, met uitstekende fasiliteerders wat dit aanbied. Die ontwikkeling van sagte vaardighede is ook ŉ prioriteit. Só word studente verseker van uitstekende onderrig.” Die eerste studente kan reeds in April hul studies afskop, waarna daar deurlopende innames vir die kursus sal wees. Baanbrekerskuif vir Sol-Tech Sol-Tech het ‘n baanbrekerskuif gemaak. (Foto: Mia Slabbert) “Toe ons 15 jaar gelede met ambagte begin het, was daar ŉ krisis in ambagsopleiding en dinge wat ons destyds voorsien het, het min of meer waar geword. Ons het ook gevind die opleidingstandaarde in Suid-Afrika het geweldig afgeneem. “Ons het ook geweet ons gaan nie altyd net ambagte aanbied nie en ná 15 jaar se sukses kon ons die volgende groot stap neem. Ons mikpunt is ook om meer vrouestudente in te sluit en ons is deurentyd besig om te kyk waar Sol-Tech nog ŉ rol kan speel in beroepsopleiding.” Volgens Van Deventer is hy en sy span baie opgewonde oor die groot stap wat die instansie pas geneem het om nog meer mense indiensneembaar te maak vir ŉ goeie toekoms in Suid-Afrika. “Dit is drie jaar se navorsing en harde werk wat vandeesweek tot ŉ punt gekom het met die bekendstelling van die nuwe studierigting by Sol-Tech. “Ons is opgewonde oor die positiewe reaksie in die bedryf ná die bekendstelling en vertrou dat ons kan voortbou op 15 jaar se sukses.” Vir meer inligting, besoek Sol-Tech se webwerf.